stanford-oval/wikipedia huggingface dataset:
חטיבת התביעות
מבנה יחידת התביעה ותפקידיה

הבסיס החוקי לפעולת יחידת התביעות של המשטרה הוא סעיף 3 לפקודת המשטרה, הקובע כי: "משטרת ישראל תעסוק במניעת עבירות ובגילוין, בתפיסת עבריינים ובתביעתם לדין".
סעיף 12(א)(2) לחוק סדר הדין הפלילי קובע כי שוטרים, אשר מונו לכך על ידי המפקח הכללי של משטרת ישראל, מוסמכים לנהל משפט פלילי כתובעים מטעם המדינה.
חלוקת תיקי החקירה המוגשים לבתי המשפט, בין הפרקליטות ובין התביעה המשטרתית, מתבצעת על פי חומרת העבירה בכפוף לחוק סדר הדין הפלילי. הפרקליטות מטפלת בכ-10% מהתיקים, רובם בעבירות חמורות, ויחידות התביעה במשטרה מטפלות בכ-90% מהתיקים, רובם בעבירות סדר ציבורי ואיכות החיים.
יחידות התביעה מרוכזות תחת "חטיבת התביעות", שהיא חטיבה אופרטיבית הכפופה למפכ"ל המשטרה.
חטיבת התביעות קובעת את ניהול כוח האדם ומכתיבה מדיניות אכיפה אחידה ליחידות התביעה.
מדורי היחידה אחראים על הנחיה מקצועית, פיקוח, בקרה, ייעוץ, חקיקה, טיפול בנושאים בעלי רגישות ציבורית וייצוג משטרת ישראל בוועדות הכנסת.
תובעי החטיבה מייצגים את המשטרה ב-37 בתי משפט השלום והנוער ברחבי הארץ ובשישה בתי משפט מחוזיים בדיוני ערר על החלטות מעצר ושחרור.
בחטיבה כ-550 תובעים ואנשי מנהלה וב-1 ביולי 2019 הצטרפו אליה עוד כמאתיים שוטרי תביעות התעבורה, תובעים ואנשי מנהלה, שהיו כפופים קודם לכן ליחידות אגף התנועה.
יחידות החטיבה:
מחלקת תביעות
מדור בקרה וחקיקה
יחידת הסדר מותנה
תביעות ירושלים
תביעות תל אביב
תביעות מרכז
תביעות צפון
תביעות חוף
תביעות דרום
תביעות ש"י
תביעות להב 433
מאז הקמת החטיבה בוצעו מהלכים לביסוסה המקצועי והפיכתה לגוף עצמאי ובעל יכולת אכיפה, בדגש על מדיניות ארצית אחידה בנושאי התביעה. נכון לשנת 2019 עומד בראש חטיבת התביעות תנ"צ עו"ד דדו זמיר.
היסטוריה > התביעה המשטרתית בתקופת המנדט הבריטי

מראשית ימי המנדט עד 1924 היו בתוקף סדרי הדין העות'מאנים. משנת 1924 הוחלו סדרי דין חדשים לפיהם עסקה המשטרה בניהול הליכים פליליים. פקודת הפרוצדורה הפלילית העניקה סמכות להגשת אישום בפשעים חמורים לבית משפט מחוזי ליועץ המשפטי או בשמו. האחראי לייצוג הממשלה בבתי המשפט היה יועץ הכתר שהיה כפוף ליועץ המשפטי.
בהליכים פליליים שנוהלו בבתי משפט שלום או עירוניים, יכול היה לנהל את ההליך כל שוטר, ולא רק היועץ המשפטי או בא כוחו.
משנות העשרים ניהלה המשטרה את רוב ההליכים הפליליים בבתי משפט השלום ואפילו המחוזיים.
שלטונות המנדט הכירו בבעייתיות בכך שהשוטרים חוקרים וגם מנהלים את התיקים הפליליים בבתי משפט מחוזיים, אך למרות הבעייתיות היה מובן ליועץ המשפטי שבתביעות פשוטות אפילו בבתי משפט מחוזיים, יש צורך בכוח אדם משטרתי עקב מחסור בכוח אדם איכותי במשרדי התביעה של הכתר. גם מפקדי המשטרה הלינו על מחסור בכוח אדם איכותי במשטרה ועל הצורך להפנות כוח אדם איכותי לתביעות.
שוטרים בריטים עברו הכשרה בחוק ומשפט בבית הספר של המשטרה, חלק מהם המשיכו ללמוד משפטים מחוץ למשטרה ומשנת 1940 הופעלה תוכנית במסגרתה עברו שוטרים הכשרה במשרדי התביעה של הכתר, אך כאשר תובעים אלה קודמו לדרגת קצונה הם הועברו לתפקיד אחר. התובעים הבריטיים לא הפכו לצוות קבוע של תובעים משטרתיים, אך התובעים המשטרתיים היהודים והערבים הפכו לסגל קבוע בבתי משפט השלום והדיונים התנהלו בעברית או בערבית.
שיקול הדעת שניתן לתובעי המשטרה היה צר. הם לא הפעילו שיקול דעת אם לנהל את התיקים אלא הגישו לבית המשפט את כל התיקים שהועברו אליהם ממפקדות המשטרה.
היסטוריה > התביעה המשטרתית עם קום מדינת ישראל

ועדת המצב שעסקה בתכנון מנגנוני המדינה שבדרך עוד לפני הקמת המדינה, נגעה גם בסמכויות התביעה של המשטרה והיה ברור כי תהיה מחלקת תביעות במשטרה שתקום. ב"הצעה להקמת משטרה במדינה העברית", אשר נוסחה לקראת סוף 1947, תוכנן שבענף הפלילי של המחלקה לחקירת פשעים יהיה אגף לפקוח, תביעות וחקירות מיוחדות, אשר יהיו בו עורכי דין שיעסקו בתביעות.
ההצעה הוצגה על ידי יחזקאל סחרוב ב-23 בדצמבר 1947 בישיבה של ועדת משנה ב' של ועדת המצב ואושרה ב-20 בינואר 1948 בוועדת המשנה בה נטל חלק דוד בן-גוריון.
גם בהצעה שניסחו חיים (הרמן) כהן ושבתאי רוזן במאי 1948 להקמת "המחלקה המשפטית של ממשלת ישראל" (משרד המשפטים), הובהר שבראש התביעה הכללית יעמוד "התובע הכללי" במשרד המשפטים, אבל התביעה בעבירות קלות תישאר בידי המשטרה.
אחרי קום המדינה מונה פנחס רוזן לתפקיד שר המשפטים. הוא וראשי התביעה הכללית, פרקליט המדינה חיים כהן, והיועץ המשפטי לממשלה יעקב שמשון שפירא, החליטו להקים גוף אחד של תביעה כללית ריכוזית כלל ארצית ולא מפוצלת.
ב-27 ביוני 1948 העביר שר המשפטים לשר המשטרה בכור-שלום שטרית "אי-אלה הערות ביחס לארגון התביעה הכללית", אולם שטרית התנגד לעמדה הריכוזית של שר המשפטים ורצה לשמור בידי המשטרה את כל סמכויותיה ובאוקטובר 1948 הוחלט להביא את המחלוקת בפני הממשלה.
בשלושת השבועות הראשונים של נובמבר גובש בין שר המשפטים לבין שר המשטרה, הסדר הנשמר בעיקרו עד היום ובא לידי ביטוי בהוראות חלוקת עבודה בין המשטרה לבין פרקליטות המדינה, והופץ במכתב מיום 22 בנובמבר 1948 שכותרתו "הסדר התביעה הכללית", על ידי עוזר המפכ"ל באגף לחקירת פשעים וכשבועיים אחר כך על ידי פרקליט המדינה בין פרקליטי המחוזות. ההנחיה הייתה שמחלקות חקירות פשעים תפעלנה בתיאום, בפיקוח ובהכוונה של פרקליטי המחוז, תעמודנה בקשר תמידי עם פרקליט המחוז, תתייעצנה איתו בכל הבעיות המשפטיות שתתעוררנה בחקירות פשעים, ותפעלנה בהתאם להוראותיו. הובהר שרק פרקליטים יופיעו בבתי משפט מחוזיים ותובעי המשטרה יופיעו בפני בתי משפט השלום.
פרקליט המדינה הוציא חוזר לפיו על פרקליטי המחוז להנחות את המשטרה ותובעיה, אף על פי שתובעי המשטרה המשיכו לפעול בנפרד מפרקליטות המדינה.
ב-31 בדצמבר 1948 סיכם מנכ"ל משרד המשטרה את המחלוקת וההסדר: "התפתח ויכוח יסודי ומעמיק מאד בין שר המשפטים לבין שר המשטרה והמשא ומתן עדיין נמשך. הובאו הצעות מסוימות לשנויים בחוק הקיים, אך עד אשר ייעשו תקונים בחוק הוסכם שהחקירה המקצועית והתביעה בפני בתי משפט השלום תהיינה נתונות בידי המשטרה והתביעה בפני כל בתי המשפט הגבוהים תהיה נתונה בידי פרקליט המדינה ועוזריו". בפברואר 1949 העביר שר המשטרה את הסיכום הזה לראש הממשלה וההסדר שנוסח כפשרה זמנית – הפך לקבוע.
ביקורת על הפרדת רשויות התביעה > ביקורת בית המשפט העליון

בשנת 1992 מתח נשיא בית המשפט העליון מאיר שמגר ביקורת על כך שהסמכת תובעים להופיע בבתי המשפט איננה סמכותו הבלעדית של היועץ המשפטי לממשלה ועל כך שלא מתקיימת ההפרדה המתבקשת בין הגוף החוקר לבין הגוף התובע, אלא שניהם כפופים למרות המשטרה.
ביקורת על הפרדת רשויות התביעה > ביקורת מבקר המדינה

על כפל רשויות התביעה נמתחה ביקורת בשנת 2001 על ידי מבקר המדינה, שבדק את סדרי העבודה של שני גופים אלה, וכתב: "השינויים, שהשפיעו על המשימות המוטלות על התביעה הפלילית, מעוררים את הצורך לבחון מחדש ומהיסוד את המבנה הקיים, את עצם ההצדקה לקיומם של שני גופי תביעה נפרדים". בגוף דו"ח הביקורת מסביר המבקר את היתרונות שבהפרדת מערך התביעות מהמשטרה ובאיחוד גופי התביעה תחת כנפי הפרקליטות. המשטרה צידדה במהלך כזה כבר בשנת 1997, אך פרקליטות המדינה דחתה זאת.
בסיכום כותב המבקר: "לדעת משרד מבקר המדינה, יש מקום לשקול איחוד התביעה המשטרתית והפרקליטות במסגרת ארגונית אחת - הפרקליטות. גוף תביעה מאוחד כזה יוכל להבטיח את עצמאותן של כל יחידות התביעה הפלילית, להבטיח מדיניות תביעה אחידה, להתמודד טוב יותר עם בעיית העומס, ולהשתמש באופן יעיל יותר במשאבים הקיימים...".
בעקבות דו"ח ביקורת זה התקבלה החלטת ממשלה לאחד את גופי התביעה, אולם בפועל לא אוחדו הגופים האלה.
עם זאת, הוקמה במשטרת ישראל חטיבת התביעות, כדי לנהל באופן אחיד את כל יחידות התביעה מקצועית ואופרטיבית ולהפסיק את תלות יחידות התביעה ביחידות השטח של המשטרה. כן נחקקה הוראת שעה מיוחדת, המסדירה את יחסי העבודה בין פרקליטות המדינה ובין מערך התביעות המשטרתי.
המבקר שב ומתח ביקורת על שהחלטת הממשלה משנת 2001 לא מולאה וגופי התביעה לא אוחדו בדו"ח שנתי 69ב בשנת 2019.
לקריאה נוספת

גיא לוריא, ""משטרה בשביל הנייטיב'ס": ההיסטוריה של הקמת התביעה המשטרתית", בתוך: נעמי לבנקרון (עורכת), "משטרה והיסטוריה - כתב עת לתולדות השיטור בארץ ישראל", הוצאת בית מורשת משטרת ישראל, גיליון 1, מרץ 2019, עמודים 119–149
הערות שוליים

↑  סעיף 12 לחוק סדר הדין הפלילי קובע מי המוסמכים לתבוע בבתי משפט. סעיף 12(א)(1)(ב) לחוק קובע בנוסף כי לעניינים מסוימים אפשר להסמיך תובעים נוספים מעבר לאנשי פרקליטות המדינה ולמשטרה, וכך מנוהלות תביעות מטעם המדינה בנושאים כגון מסחר ותעשייה, חקלאות, הגנת הסביבה וכדומה בידי תובעים אחרים שמונו לצורך כך
1 2  מערך התביעה המשטרתית - שיוכו הארגוני ועצמאותו, דו"ח מבקר המדינה 69ב' מיום 6 במאי 2019 באתר מבקר המדינה
↑  חטיבת התביעות באתר משטרת ישראל
1 2  פרק זה מבוסס על מאמרו של גיא לוריא, ""משטרה בשביל הנייטיב'ס": ההיסטוריה של הקמת התביעה המשטרתית", בתוך: נעמי לבנקרון (עורכת), "משטרה והיסטוריה - כתב עת לתולדות השיטור בארץ ישראל", הוצאת בית מורשת משטרת ישראל, גיליון 1, מרץ 2019, עמודים 119–149
↑  "הצעה להקמת משטרה במדינה העברית" בארכיון המדינה, ג-115/8, "הקמת המשטרה"
↑  פרוטוקול ישיבת ועדת המשנה, ארכיון המדינה, ג 115/6, "ענייני המשטרה"
↑  מכתב שר המשפטים לשר המשטרה (27.6.1948), ארכיון המדינה, ג-5655/9, "ארגון עבודה במשרד"
↑  מכתב ר. לוסטיג עוזר המפכ"ל לתחנות המשטרה (22.11.1948) שהועבר לפרקליטי המחוז על ידי פרקליט המדינה (5.12.1948), ארכיון המדינה, ג-5666/2, "חוזרים למחלקת היועץ מאת פרקליט המדינה"
↑  פרקליט המדינה, "חוזר פנימי מס. 13: חוות דעת ועצות משפטיות" (12.5.1949), ארכיון המדינה, ג-5666/2, "חוזרים למחלקת היועץ מאת פרקליט המדינה"
↑  "תזכיר שהוגש לבאי-כוח העיתונות היומית בעת הפגישה עם המנהל הכללי של משרד המשטרה" (31.12.1948), עמ' 5, ארכיון המדינה, ג-3015/6, "משרד המשטרה – תזכיר על מבנה, תפקידים, פעולות"
↑  בשולי פסה"ד בבג"ץ 2631/91 בנימין זיגל ואח' נ' שר המשטרה רוני מילוא, פ"ד מו(3) 546
1 2  מבקר המדינה, דו"ח שנתי 51ב לשנת 2000 ולחשבונות שנת הכספים 1999, סעיף 3, עמודים 363–390, מיום 29 באפריל 2001
↑  החלטה 123 (תמ/10) של הממשלה ה-29 "התביעה הפלילית בפרקליטות ובמשטרה - דו"ח מס' 51ב' של מבקר המדינה" מיום 3 באפריל 2001
↑  חוק סדר הדין הפלילי (תיקון מס' 62 - הוראת שעה), התשע"א-2010
קארל גרינג

| --- | --- |
אין תמונה חופשית
 לידה:  28 באפריל 1841 Brüheim, הרפובליקה הפדרלית של גרמניה 
 התאבד:  2 באפריל 1879 (בגיל 37) אייזנך, הקיסרות הגרמנית 
 הישג בולט:  היה מס' 12 בעולם בתקופות שונות בשנים 1871–1872
 מד כושר מרבי:  2534 (ביולי 1878)
 מקצוע נוסף:  פילוסוף, מרצה באוניברסיטה 
 מדינה:  גרמניה
 
קארל גרינג (בגרמנית: Carl Theodor Göring (Goering);‏ 28 באפריל 1841, ברוהיים – 2 באפריל 1879, אייזנאך) היה שחמטאי גרמני. בשיאו היה במקום ה-12 בעולם.
בשנת 1870 הגיע גרינג למקום השלישי בתחרות הראשונה של הקונגרס האוסטרי שהתקיימה בגראץ (ניצח: יוהאן ברגר). בשנת 1871 הגיע למקום הרביעי בתחרות קרפלד (הקונגרס התשיעי של מערב גרמניה, ניצח: לואיס פאולסן ), הגיע שלישי בתחרות לייפציג (הקונגרס הראשון של מרכז גרמניה, ניצח: אדולף אנדרסן), ניצח בתחרות ויסבאדן, הגיע למקום הרביעי בתחרות באד אמס (ניצח: שמואל מיזס ).
בשנת 1872 הגיע גרינג למקום השלישי בתחרות אלטונה (הקונגרס השלישי של צפון גרמניה, ניצח: אדולף אנדרסן, הגיע שני בתחרות לייפציג 1876 (הקונגרס השני של מרכז גרמניה, ניצח: אדולף אנדרסן, הגיע חמישי בתחרות לייפציג 1877 (ניצח: לואיס פאולסן), הגיע חמישי בתחרות קלן 1877 (ניצח: יוהנס צוקרטורט) .
על שמו נקראת הסתעפות בפתיחה הסקוטית, גמביט גרינג. 1. ה4 ה5 2. פו3 פג6 3. ד4 ה:ד4 4. ג3
גרינג היה פרופסור ופילוסוף. הוא התאבד בשנת 1879.
אדון ז'גרובה

אדון לולזים ז'גרובה (באנגלית: Edon Lulzim Zhegrova; נולד ב-31 במרץ 1999) הוא כדורגלן קוסובורי יליד גרמניה, המשחק בעמדת הקיצוני בליל ובנבחרת קוסובו.
קריירה

ב-22 במרץ 2017 חתם ז'גרובה בראסינג גנק מהליגה הבלגית לאחר שהגיע ממחלקת הנוער של סנט טרוידן. ב-10 בספטמבר הוא ערך את הופעת הבכורה שלו בתיקו 1-1 מול גנט.
ב-4 בפברואר 2019 הושאל לפ.צ. בזל. ב-23 בפברואר הוא ערך את הופעת הבכורה שלו בניצחון 2–0 על נשאטל גזמאקס. הוא הבקיע את שערו הראשון בקבוצה ב-25 בספטמבר בניצחון 4–0 על פ.צ. ציריך.
ב-22 בספטמבר 2020 חתם ז'גרובה על חוזה קבוע לשלוש שנים בפ.צ. בזל.
ב-14 בינואר 2022 חתם ז'גרובה על חוזה לארבע שנים בליל מהליגה הצרפתית תמורת 7 מיליון יורו. הוא ערך את הופעת הבכורה שלו ב-6 בפברואר בהפסד 1–5 לפריז סן ז'רמן. חודש לאחר הופעת הבכורה הוא כבש את שערו הראשון בקבוצה בניצחון 0–4 על קלרמון פוט.
קריירה > נבחרת קוסובו

ב-24 במרץ 2018 ערך ז'גרובה את הופעת הבכורה שלו בנבחרת קוסובו במשחק ידידות נגד מדגסקר, משחק בו גם כבש את שער בכורה וסייע לנבחרת לנצח 0–1.
חיים אישיים

ז'גרובה נולד בהרפורד, גרמניה, להורים אלבנים מקוסובו. לאחר מלחמת קוסובו, משפחתו חזרה להתגורר בקוסובו. אחותה הצעירה, ולזה, היא זמרת.
הערות שוליים

↑  Sanmax Projects, Zhegrova trekt naar Basel | KRC Genk, www.krcgenk.be (בהולנדית)
↑  Edon Zhegrova, un nouveau talent chez les Dogues, www.losc.fr (בצרפתית)
↑  Genkenaar stuurt bondscoach wandelen: "Ik had daar weinig zin in", www.voetbalprimeur.be (בהולנדית (פלמית))
Kwik-E-Mart

| --- | --- |

 סוגה:  חנות בדיונית 
 
Kwik-E-Mart היא חנות נוחות בסדרת הטלוויזיה המונפשת משפחת סימפסון. זוהי פרודיה על חנויות נוחות אמריקאיות, כגון סבן אילבן ו-Cumberland Farms, ומתארת רבות מהסטריאוטיפים עליהן. היא ידועה לשמצה בזכות המחירים הגבוהים שלה ובאיכות הלקויה של הסחורה שלה. החנות מנוהלת על ידי הודי-אמריקאי בשם אפו נהספימפטילון. Kwik-E-Mart הופיעה לראשונה בפרק "The Telltale Head" מ-1990 ומאז הפכה למיקום נפוץ וידוע במשפחת סימפסון.
ביולי 2007, 11 מיקומים בארצות הברית ואחד בקנדה של הרשת סבן אילבן הפכו ל-"Kwik-E-Marts" במסגרת קידום מיוחד לסרט משפחת סימפסון. כמו כן, בשנת 2007 נפתחו חנויות מתנות המחקות את מראהו של ה-"Kwik-E-Mart" באולפני יוניברסל פלורידה ובאולפני יוניברסל הוליווד, שם הן נמצאות בסמוך למתקן ה"סימפסונס רייד" (אנ').
תפקיד במשפחת סימפסון

במשפחת סימפסון, Kwik-E-Mart היא חנות נוחות שמוכרת מוצרים רגילים במחירים גבוהים במיוחד, כולל את הסקווישי הפופולרי (חיקוי של הסלרפי, משקה הנמכר ברשת סבן אילבן). הרקע להיווסדות הרשת היא ש-Kwik-E-Mart הוקמה אי שם בהרי ההימלאיה. בסדרה, ה-Kwik-E-Mart מנוהלת על ידי דמות הודית-אמריקאית בשם אפו נהספימפטילון, המנהלת את החנות יחד עם אחיו סנג'יי והיא קריקטורה של דמות המוכר "יליד החוץ" הסטריאוטיפית. אפו בגאווה מוֹנֶה לקוחות ומוכר סחורה פגומה, כגון בשר רקוב או חלב שפג תוקפו. Kwik-E-Mart היא לעיתים קרובות מטרה של שודדים, מה שמוביל לכך שאפו נורה במספר מקרים וכתוצאה מכך הוא כמעט מחמיץ את העבודה.
הערות שוליים

1 2 3 4  Daniels, Greg; Kirkland, Mark (1994-02-10). "Homer and Apu". The Simpsons. Season 05. Episode 13. Fox.
↑  McGrath, Dan; Lynch, Jeffrey (1993-11-18). "Boy-Scoutz N the Hood". The Simpsons. Season 05. Episode 08. Fox.
↑  O'Donnell, Steve; Moore, Steven Dean (1998-02-08). "The Joy of Sect". The Simpsons. Season 09. Episode 13. Fox.
↑  Gould, Dana; Michels, Pete (2002-05-22). "Poppa's Got a Brand New Badge". The Simpsons. Season 13. Episode 22. Fox.
↑  Omine, Carolyn; Kruse, Nancy (2005-05-08). "A Star Is Torn". The Simpsons. Season 16. Episode 18. Fox.
| משפחת סימפסון |
| --- | --- | --- |
| דמויות ראשיות | הומר • מארג' • בארט • ליסה • מגי |  |
| דמויות משנה | מונטגומרי ברנז • לני לאונרד • נד פלנדרז • אוטו מאן • איצ'י וסקראצ'י • מו סיזלאק • עדנה קרבאפל • אפו נהספימפטילון • קראסטי הליצן • העוזר הקטן של סנטה • ראש העיר קווימבי |  |
| יוצרים ומפתחים | מאט גריינינג • ג'יימס ל. ברוקס • סם סיימון • מייק ב. אנדרסון |  |
| מדבבים ראשיים | דן קסטלנטה • ג'ולי קאוונר • ננסי קארטרייט • האנק עזריה • הארי שירר • ירדלי סמית' |  |
| פרקים | רשימת פרקי הסדרה(אנ') • פרקי ליל כל הקדושים • פרקים בולטים (Treehouse of Horror • Simpsons Roasting on an Open Fire ‏• Homer's Phobia • There's Something About Marrying • The Greatest Story Ever D'ohed •‏ Three Gays of the Condo) |  |
| סרטים | משפחת סימפסון - הסרט • משפחת סימפסון חוגגת 20 שנה ב-3D על הקרח! • מעון היום הארוך ביותר |  |
| שונות | ספרינגפילד • קומיקס • Do the Bartman • The Simpsons Sing the Blues • בארט נגד מוטציות החלל • FOX • D'oh!  • הבעיה עם אפו • Kwik-E-Mart • "כשבילי פגשה את ליסה" |  |
דגל מולדובה

| --- | --- |

 סוג הדגל:   דגל לאומי, דגל הצי האזרחי
 יחס אורך/גובה:  1:2
 הונף לראשונה:  27 באפריל 1990
 קבלת מעמד רשמי:  6 בנובמבר 1990 
 מוטיבים עיצוביים:  טריקולור אנכי כחול-צהוב-אדום, במרכזו סמל מולדובה
 דגלים היסטוריים   :     דגל מולדובה הסובייטית
 
דגל מולדובה הוא טריקולור בצבעים כחול, צהוב ואדום. במרכזו מופיע סמל מולדובה (עיט אוחז במגן עם תמונה של שור הבר האירופי), כדי שלא יהיה זהה לטריקולור הרומני שמשתמש באותם צבעים. שטחי רפובליקת מולדובה היו בימי הביניים ובחלקם עד 1812 חלק מחבל מולדובה ההיסטורי ומנסיכות מולדובה הרומנית ובשנים 1918–1940 ו-1941–1944 חלק מממלכת רומניה, וזו הסיבה לדמיון בין הדגלים.
ראו גם

סמל מולדובה
המנון מולדובה
יחסי גאנה – קוריאה הצפונית

| יחסי גאנה – קוריאה הצפונית |
| --- | --- |
גאנה: קוריאה הצפונית


גאנה: קוריאה הצפונית
שטח (בקילומטר רבוע)
238,533: 120,538
אוכלוסייה
34,586,839: 26,517,006
תמ"ג (במיליוני דולרים)
76,370: 
תמ"ג לנפש (בדולרים)
2,208: 
משטר
דמוקרטיה נשיאותית: דיקטטורה, טוטליטריזם, משטר חד מפלגתי

יחסי גאנה–קוריאה הצפונית הם יחסי החוץ בין גאנה וקוריאה הצפונית.
בעבר הייתה שגרירות של קוריאה הצפונית בגאנה עד שהיא נסגרה בשנת 1998. קיימת איגוד הידידות של קוריאה-גאנה לחילופי תרבות.
היסטוריה

בעקבות מלחמת קוריאה, קוריאה הדרומית קיבלה מעמד של משקיפה באו"ם, בעוד קוריאה הצפונית לא קיבלה את המעמד. מסוף שנות החמישים ועד שנות השמונים בלוק של מדינות העולם השלישי, כולל גאנה, התגייסו לגנות את ההכרה החד צדדית. בשנת 1973, צפון קוריאה התקבלה לאו"ם כמשקיפה.
סיור של גורמים רשמיים בצפון קוריאה כדי לחתום על הסכמי סחר עם כמה מדינות מערב אפריקה, כולל גאנה, התקיים בקיץ 1961. זה היה לפני כינון יחסים רשמיים ברמת שגרירות, שאירע ב-28 בדצמבר 1964.
בשנות ה-60 של המאה ה-20, המדיניות של הבידוד של צפון קוריאה זכתה ליחס אוהד בגאנה שסבלה ממצב דומה. לקים איל-סונג, המנהיג העליון של קוריאה הצפונית, היה הרבה במשותף עם קוואמה נקרומה מגאנה מבחינה פוליטית, למרות שהאחרון מעולם לא הרחיק לכת מבחינת השליטה הממלכתית בכלכלה, בחברה ובתרבות של המדינה שלו. ביולי 1966, לאחר הפלת ממשל נקרומה, גאנה ניתקה זמנית את היחסים עם צפון קוריאה כשגילתה כי צפון קוריאה מאמנת לוחמי גרילה נגד הממשלה בגאנה. מקרים דיפלומטיים דומים בהם היו מעורבים צפון קוריאה התרחשו גם במדינות אפריקה אחרות עם תוצאות דומות.
בשנת 1968 צפון קוריאה הביעה שוב תמיכה בגאנה. ביולי השיק קים את הסיסמה: "כריתת איברי האימפריאליזם האמריקאי בכל מקום" במטרה להתבסס כמנהיג התנועה הקומוניסטית העולמית. קים דמיין שמדינות אמריקה הלטינית יכולות לנתק "זרוע" אחת של ארצות הברית, בעוד שמדינות אפריקאיות כמו גאנה ינתקו את השנייה.
בשנת 1983 יזמה צפון קוריאה פרויקט חקלאי בגאנה כסיוע חוץ. בערך באותה תקופה, מועצת ההגנה הלאומית הזמנית של גאנה חיפשה באופן פעיל סיוע ממדינות סוציאליסטיות כדי להפחית את התלות שלה במעצמות מערביות. הסכם על חילופי תרבות נחתם בשנים 1993–1995.
כאשר גאנה כוננה יחסים דיפלומטיים מלאים עם קוריאה הדרומית בשנת 1977, היא הפכה לאחת ממספר מדינות מצומצמות שיש להן יחסים עם צפון ודרום קוריאה.
בעבר הייתה קיימת שגרירות של קוריאה הצפונית בגאנה עד שהיא נסגרה בשנת 1998.
בשנת 2006, גאנה הצביעה כחברה לא קבועה במועצת הביטחון של האומות המאוחדות בעד החלטה 1718 שלה שהטילה סנקציות נגד קוריאה הצפונית. בשנת 2018 הביעה גאנה את תמיכתה בתהליך הפוליטי לשיפור היחסים בין צפון ודרום קוריאה בעיצומו של משבר צפון קוריאה בשנים 2017–2018.
יחסי סחר

גאנה היא מקור למטבע זר עבור צפון קוריאה. בשנת 2015, צפון קוריאה הייתה שותפת הסחר ה-77 של גאנה עם 6.8 מיליון דולר במסחר. גאנה מייבאת בעיקר צמנט מצפון קוריאה. היא מייצאת בעיקר קקאו, אבני חן ופנינים,  אך גם מתכות יקרות.
יחסי קוריאה הצפונית – שוודיה

| יחסי קוריאה הצפונית – שוודיה |
| --- | --- |
קוריאה הצפונית: שוודיה


קוריאה הצפונית: שוודיה
שטח (בקילומטר רבוע)
120,538: 450,295
אוכלוסייה
26,517,006: 10,619,488
תמ"ג (במיליוני דולרים)
: 593,268
תמ"ג לנפש (בדולרים)
: 55,866
משטר
דיקטטורה, טוטליטריזם, משטר חד מפלגתי: מונרכיה חוקתית

שגרירות קוריאה הצפונית בסטוקהולם
שגרירות שוודיה בפיונגיאנג
יחסי קוריאה הצפונית–שוודיה הם היחסים הדו-צדדיים בין קוריאה הצפונית לשוודיה. המדינות מקיימות יחסים דיפלומטיים מאז ה-7 באפריל 1973, ויחסיה של שוודיה עם קוריאה הצפונית קרובים בצורה יוצאת דופן בקרב מדינות המערב. שוודיה היא אחת התורמות העיקריות לסיוע הומניטרי לקוריאה הצפונית.
היסטוריה

שוודיה השתתפה במלחמת קוריאה בכך שסיפקה את בית החולים שדה של הצלב האדום השוודי והשתתפה בוועדת הפיקוח על האומות הנייטרליות.
בית החולים שדה של הצלב האדום השוודי היה השם שניתן למשלחת השוודית שנשלחה לקוריאה להתמודד עם המצב ההומניטרי שיצרה מלחמת קוריאה, בין השנים 1950–1953. בעקבות הפסקת האש הזמנית בשנת 1953, הייתה שוודיה מעורבת רבות בשמירה על שביתת הנשק באמצעות עמדתה בוועדת הפיקוח על האומות הנייטרליות.
פוליטיקאים שמאלניים בשוודיה ניהלו קמפיין להכרה בקוריאה הצפונית על סמך ששוודיה כבר הכירה בקוריאה הדרומית בשנת 1959. קוריאה הצפונית הקימה לשכת מידע בסטוקהולם בשנת 1970 וקיימה גם תערוכה המציגה את המדינה בבית ABF. שוודיה וקוריאה הצפונית כוננו יחסים דיפלומטיים רשמיים ב-7 באפריל 1973.
בשנות ה-70 התגלו דיפלומטים צפון קוריאנים מנהלים רשת הברחת סיגריות ומשקאות חריפים במערב אירופה כחלק מפעילותה הבלתי חוקית של המדינה כדי להרוויח מטבע זר. מבין טבעות ההברחה הללו, הגדולה ביותר הייתה בשוודיה.
ראש ממשלת שוודיה יירן פרסון ביקר בקוריאה הצפונית, כמנהיג המערבי הראשון בהיסטוריה, בשנת 2001 ועמד בראש משלחת של האיחוד האירופי לשיחות עם המנהיג קים ג'ונג-איל.
בתחילת 2018, סגן שר החוץ של קוריאה הצפונית ביקר בשוודיה כדי לדון בפסגת ארצות הברית-קוריאה הצפונית בסינגפור (2018) עם שרת החוץ מרגוט וולסטרום וראש הממשלה סטפן לוון. אחרי ביקורו הגיע שר החוץ של קוריאה הצפונית, רי יונג-הו במרץ 2018.
נציגויות דיפלומטיות

קוריאה הצפונית מחזיקה בשוודיה שגרירות בסטוקהולם.
שוודיה מחזיקה בקוריאה הצפונית שגרירות בפיונגיאנג
שוודיה הייתה המדינה המערבית הראשונה שהקימה שגרירות בפיונגיאנג, בשנת 1975, ונשארה היחידה במשך 26 שנה ששמרה על נוכחות שגרירית. למעט מדינות המערב עדיין קיימות שגרירות בפיונגיאנג, והעובדה ששוודיה אכן מחזיקה עדיין שגרירות מעידה על תפקידה החשוב בהווה במדינה. באמצעות שגרירותה מייצגת שוודיה אינטרסים קונסולריים של אוסטרליה, קנדה, איטליה, המדינות הנורדיות כמו גם ארצות הברית. שוודיה משמשת לעיתים קרובות כמתווכת במשא ומתן בין קוריאה הצפונית ומדינות המערב, ופעלה במיוחד בשיפור קשריה של קוריאה הצפונית וארצות הברית.
יחסי סחר

בשנות ה-70 החלה שוודיה לראות בקוריאה הצפונית שוק משתלם. חברות שוודיות כמו וולוו, ASEA, Kockums, Atlas Copco ו Alfa Laval רצו לייצא את מוצריהן למדינה וקיימו תערוכה תעשייתית בפיונגיאנג. במהלך אותו עשור ייבאה קוריאה הצפונית פריטים שונים, כולל כ-1,000 מכוניות וולוו שמעולם לא שילמו עבורן, מה שהניע את הדיפלומטים הסובייטים לכנות אותה "גניבת מכוניות הגדולה בהיסטוריה האנושית". מכוניות אלו היו נפוצות בפיונגיאנג עד העשור השני של המאה ה-21. מאז קשה להם יותר ויותר לתחזק אותן. קוריאה הצפונית עדיין חייבת לשוודיה על יבוא 2.2 מיליארד קרונות שוודים (234 מיליון יורו). מכל המדינות החוב הצפון קוריאני לשוודיה הוא הגדול ביותר, ואחריו עיראק שהחוב אליה מסתכם במיליארד קרונות.
חברה אזרחית

וילי ברגסטרום, לשעבר סגן מנהל הבנק הלאומי השוודי, ביקר בקוריאה הצפונית בשנת 1971 כעיתונאי וכתב על ביקורו בספר, Bilder from Nord-Korea [תמונות מצפון קוריאה]. באותה עת ספג ביקורת על היותו אנטי-קוריאני וביקורתי מדי כלפי קוריאה הצפונית. מאוחר יותר, סוא ספג ביקורת על אהדה גדולה מדי כלפי המדינה. ברגסטרום מעולם לא התחרט על הספר, אף על פי שהוא נקרא לא הולם לאדם בעל תפקיד כה גבוה.
זאב רז

| --- | --- |

 לידה:  1947 (בן 77 בערך) גבע, ישראל 
 מדינה:  ישראל 
 השתייכות:   צבא הגנה לישראל
 דרגה:   אלוף-משנה
 תפקידים בשירות
 טייס קרב  מפקד טייסת 69  מפקד טייסת 117  ראש ענף במחלקת המבצעים שבבמטה חיל האוויר  מפקד בית הספר לטיסה
 פעולות ומבצעים
   מלחמת ההתשה   מלחמת יום הכיפורים   מבצע אופרה   מלחמת לבנון הראשונה
 עיטורים
   צל"ש הרמטכ"ל
 
הרמטכ"ל רפאל איתן מעניק לרז את צל"ש הרמטכ"ל לאחר המבצע. בימין התמונה יושב יפתח ספקטור, 16 ביוני 1981
ריאיון עם זאב רז, 1984
זאב רז (נולד ב-1947) הוא קצין צה"ל במילואים בדרגת אלוף-משנה ששירת כטייס קרב בחיל האוויר הישראלי. רז עמד בראש המבנה שהפציץ את הכור הגרעיני העיראקי במבצע אופרה ועוטר על כך בצל"ש הרמטכ"ל.
ביוגרפיה

רז נולד וגדל בקיבוץ גבע, נכד למייסדי הקיבוץ. דודו היה נחמן רז שכיהן כמזכ"ל איחוד הקבוצות והקיבוצים וחבר הכנסת מטעם המערך. הוא למד בתיכון בעין חרוד והדריך בנוער העובד והלומד.
ביוגרפיה > שירות צבאי

רז התגייס בפברואר 1966 לקורס טיס מס' 54 אותו סיים במגמת קרב בנובמבר 1967. אחרי הקורס הוצב בטייסת מיסטרים בתל נוף. סיים בהצטיינות קורס מדריכי טיסה ושירת בבית הספר לטיסה, בקורס טיס ובקורס מדריכים. במלחמת ההתשה ביצע את גיחתו המבצעית הראשונה כשהפציץ מוצב מצרי במטוס מיסטר. לאחר מכן שירת כטייס מטוסי סקייהוק ומטוסי F-4 פנטום ("קורנס"). ב-1971 שובץ כטייס פנטום בטייסת 69. במלחמת יום הכיפורים שירת בטייסת 69 כמוביל מבנה והשתתף בגיחות רבות בחזית הסורית והמצרית. ב-7 באוקטובר 1973 הפיל מטוס מיג 21 סורי בקרב אוויר. לאחר המלחמה, ב-29 באפריל 1974, השתתף בקרב אוויר שהתפתח באזור החרמון עם שמונה מטוסי המיג-21 הסוריים, שחיפו על מטוסי צילום, בקרב הופלו ארבעה מטוסי מיג 21, כשרז והנווט אברהם ברוך רושמים הפלה אחת בעצמם. רז השתחרר מצה"ל ועבד במשק החקלאי בקיבוצו, אך לאחר שנה החליט לחזור לשירות הקבע. הוא שירת במטה חיל האוויר וכסגן מפקד טייסת 69 (סמ"ט א').
בדצמבר 1977 מונה למפקד טייסת 69 לאחר מותו בתאונה מבצעית של מפקדה הקודם, אבשלום רום (פרידמן). בשנת 1980 עמד בראש משלחת קליטת מטוסי F-16 נץ אשר שימשו לתקיפת הכור הגרעיני בעיראק ב-7 ביוני 1981. רז היה בין הבודדים ששותפו בהכנות למבצע, והוא נבחר, כמפקד טייסת 117, להוביל את התקיפה. בעקבות הצלחת המבצע, בו הושמד הכור כליל, זכה לצל"ש הרמטכ"ל מידי רפאל איתן, על "גילוי מנהיגות, רמה מקצועית גבוהה ותעוזה".
ב-21 באפריל 1982 השתתף בקרב האוויר הראשון בהיסטוריה נגד מטוסי מיג 23 והפיל אחד משני המטוסים הסוריים שהשתתפו בו, כאשר טס במטוס F-16 נץ 107.
רז שירת כראש ענף במחלקת המבצעים של החיל וכראש יחידה במינהלת פרויקט הלביא. בשנים 1986 עד 1989 כיהן כמפקד בית הספר לטיסה. שינה את מִבנה קורס-הטיס ועשה (עם האוניברסיטה הפתוחה) את הצעד הראשון שהוביל לאקדמיזציה של קורס זה.